b'\n_START_ARTICLE_\nAniconisme\n_START_PARAGRAPH_\nAniconisme \xc3\xa9s la pr\xc3\xa0ctica o creen\xc3\xa7a d\'evitar o defugir les imatges d\'\xc3\xa9ssers divins, profetes i d\'altres personatges religiosos respectats, o en diferents manifestacions, d\'\xc3\xa9ssers humans o \xc3\xa9ssers vius. El terme no ic\xc3\xb2nic es pot utilitzar per descriure l\'abs\xc3\xa8ncia de representacions gr\xc3\xa0fiques en un sistema particular de creences, sense importar si existeix un reglament en contra seu. La mateixa paraula deriva del grec \xce\xb5\xce\xb9\xce\xba\xcf\x89 \xce\xbd "imatge" amb el prefixnegatiu a- (alfa privativa del grec) i el sufix -isme (grec -\xce\xb9\xcf\x83\xce\xbc\xce\xbf \xcf\x82).\n_START_SECTION_\nClassificaci\xc3\xb3\n_START_PARAGRAPH_\nL\'aniconisme \xc3\xa9s un cas particular de representaci\xc3\xb3 (l\'abs\xc3\xa8ncia d\'imatges) que pot arribar fins al tab\xc3\xba (la prohibici\xc3\xb3 d\'imatges, que cont\xc3\xa9 mesures per regular aquesta abs\xc3\xa8ncia)._NEWLINE_L\'evasi\xc3\xb3 i repugn\xc3\xa0ncia per les representacions s\'anomena iconof\xc3\xb2bia. Quan es procedeix al retir i destrucci\xc3\xb3 de les representacions, l\'aniconisme esdev\xc3\xa9 iconocl\xc3\xa0stia. T\xc3\xa9 a veure tamb\xc3\xa9 amb la censura, que t\xc3\xa9 lloc despr\xc3\xa9s que es produeixi una representaci\xc3\xb3, per\xc3\xb2 simult\xc3\xa0niament a fer-se p\xc3\xbablica, i que implica en principi menys viol\xc3\xa8ncia que la iconocl\xc3\xa0stia. En l\'\xc3\xbas com\xc3\xba dels diferents termes, "aniconisme" se sol emprar per designar l\'abs\xc3\xa8ncia de quadres i est\xc3\xa0tues, "tab\xc3\xba" sol aplicar-se als comportaments, "censura" s\'aplica generalment a elements escrits o audiovisuals i "iconocl\xc3\xa0stia" a la destrucci\xc3\xb3 de les pintures i est\xc3\xa0tues.\n_START_SECTION_\nObjecte\n_START_PARAGRAPH_\nSegons el cas, l\'objecte de l\'aniconisme pot comprendre \xc3\xbanicament D\xc3\xa9u o estendre\'s progressivament a totes les de\xc3\xaftats i personatges sants, a personatges llegendaris i hist\xc3\xb2rics, a tots els \xc3\xa9ssers humans, als \xc3\xa9ssers animats i \xc3\xa9ssers vius, i finalment a tot all\xc3\xb2 que existeix en el m\xc3\xb3n f\xc3\xadsic o sobrenatural._NEWLINE_Alguns elements de les persones o objectes sotmesos a l\'aniconisme s\xc3\xb3n m\xc3\xa9s sensibles que d\'altres quant a llur representaci\xc3\xb3. Entre ells, els ulls i la cara dels \xc3\xa9ssers humans, com a marcadors de la identitat de l\'esp\xc3\xa8cie i l\'individu. Els retrats s\xc3\xb3n l\'objecte art\xc3\xadstic m\xc3\xa9s com\xc3\xba: pr\xc3\xa0cticament en totes les cultures s\'empren m\xc3\xa0scares com a mitj\xc3\xa0 per protegir la privacitat o assumir una altra identitat, i la seva representaci\xc3\xb3 a vegades s\'associa a la retirada del poder, la vida o \xc3\xa0dhuc l\'\xc3\xa0nima dels representats. Sovint s\'evita la representaci\xc3\xb3 de les parts genitals, generalment per raons morals o est\xc3\xa8tiques._NEWLINE_Les formes de representaci\xc3\xb3 de les que s\'ocupa l\'aniconisme, en un sentit ampli, no es limiten a elements particulars, per la qual cosa poden abastar representacions visuals, auditives, olor\xc3\xadfiques, gustatives o t\xc3\xa0ctils. Exemples d\'aquest sentit s\xc3\xb3n els per\xc3\xadodes d\'oposici\xc3\xb3 a la m\xc3\xbasica o la cr\xc3\xadtica i marginalitat social dels actors, gestos del cos i del llenguatge, en nombroses societats pre-modernes. Tanmateix, \xc3\xa9s m\xc3\xa9s com\xc3\xba veure el terme aplicat a elements materials, bidimensionals (pintura) o tridimensionals (est\xc3\xa0tues)._NEWLINE_L\'aniconisme ha alimentat tot d\'aldarulls socials i dany cultural al llarg de la hist\xc3\xb2ria (per exemple a Bizanci o durant la Reforma Protestant) i continua essent un factor determinant en diferents \xc3\xa0mbits socials, des de la religi\xc3\xb3 i la pol\xc3\xadtica fins a la ci\xc3\xa8ncia i les arts.\n_START_SECTION_\nDistribuci\xc3\xb3\n_START_PARAGRAPH_\nL\'aniconisme \xc3\xa9s un fenomen gradual, havent-se manifestat en diverses ocasions en nombroses cultures arreu del m\xc3\xb3n o en la pr\xc3\xb2pia cultura diverses vegades durant la seva hist\xc3\xb2ria. Generalment es limita a les circumst\xc3\xa0ncies espec\xc3\xadfiques d\'espai (per exemple poden no trobar-se imatges figuratives a l\'interior de les mesquites, per\xc3\xb2 si fora a les parets), temps (les sinagogues en general no estan pintades, per\xc3\xb2 la m\xc3\xa9s antiga que es conserva, la Sinagoga Dura Europos de S\xc3\xadria, del s. III-IV, s\xc3\xad que t\xc3\xa9 pintures), objecte (a \xc3\x80frica, el D\xc3\xa9u Alt\xc3\xadssim no t\xc3\xa9 cap est\xc3\xa0tua o pintura, per\xc3\xb2 les de\xc3\xaftats menors s\xc3\xad que en tenen) o modalitat. La intensitat de l\'aniconisme es caracteritza per la periodicitat; per exemple, l\'alternan\xc3\xa7a entre per\xc3\xadodes d\'iconocl\xc3\xa0stia i d\'abund\xc3\xa0ncia d\'imatges, com en el Cristianisme.\n_START_SECTION_\nArt\n_START_PARAGRAPH_\nL\'art religi\xc3\xb3s i art amb refer\xc3\xa8ncies religioses \xc3\xa9s una part substancial de la producci\xc3\xb3 art\xc3\xadstica de la humanitat. Com tal, l\'aniconisme religi\xc3\xb3s, es presenta freq\xc3\xbcentment a l\'art prof\xc3\xa0, com una caracter\xc3\xadstica quantitativa de la quantitat d\'informaci\xc3\xb3 present alsobjectes. Els extrems per exemple, van des d\'ell rococ\xc3\xb3 del segle XVIII fins a l\'art minimalista del segle XX, o entre el disseny finland\xc3\xa8s (que podr\xc3\xadem denominar "zen") i l\'exuber\xc3\xa0ncia hippy. Amb relaci\xc3\xb3 a l\'art isl\xc3\xa0mic, el terme aniconisme sembla haver estat encunyaci\xc3\xb3 d\'Oleg Grabar, al Postscriptum de 1987 a la seva obra The Formation of Islamic Art.'